KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2023. október 25-i ülésére)


TÁRGY: 		DÖNTÉS AZ FBH-NP KÖZSZOLGÁLTATÓ NONPROFIT KFT., DUNA-TISZA KÖZI HULLADÉKGAZDÁLKODÁSI NONPROFIT KFT.-BE TÖRTÉNŐ BEOLVADÁSA TÁRGYÁBAN


A hulladékról szóló 2012. évi CLXXXV. törvény vonatkozó szabályai alapján 2023. július 01. napjától a hulladékgazdálkodási rendszert felváltotta egy koncesszori működési rendszer, melyben a hulladékgazdálkodási feladatellátásra kiírt állami pályázat nyertese, a MOL Magyar Olaj- és Gázipari Nyrt. Az állammal kötött koncessziós szerződés révén a Koncesszor (MOL Nyrt.) által megalapított MOHU MOL Hulladékgazdálkodási Zrt. (továbbiakban: MOHU) felel Magyarország teljes területén mind a háztartások, mind a gazdálkodó szervezetek szilárd hulladékának begyűjtéséért, kezeléséért, valamint a kapcsolódó létesítmények üzemeltetéséért.
A hatékonyabb feladatellátás érdekében a hulladékgyűjtési és -szállítási feladatok koordinálását a MOHU földrajzi egységek (régiók) szerint szervezi. Kiskőrös Város Önkormányzatának közigazgatási területe a Közép Kelet Magyarország Régió (a továbbiakban: KKMO) területébe tartozik, mely régióban 2023. július 1-jétől a kecskeméti székhelyű DTKH Duna-Tisza közi Hulladékgazdálkodási Nonprofit Kft. látja el a régiókoordinátori feladatokat.
A régiókoordinátori tevékenységen kívül eső feladatok ellátására a MOHU közvetlenül szerződik a szolgáltatókkal, létesítményüzemeltetőkkel, hasznosítókkal, egyéb partnerekkel.
Az állami feladatellátással a települési önkormányzatok és az egyes közszolgáltató társaságok között létrejött hulladékgazdálkodási közszolgáltatási szerződések 2023. június 30. napjával megszűntek. egyidejűleg a korábbi hulladékgazdálkodási közszolgáltatás jogszabályi keretrendszere is jelentősen átalakult.
A koncessziós rendszerre történő átállás előkészítése, valamint az új rendszer kezdeti működése során is egyértelművé vált a 2023. június 30. napig közszolgáltatói feladatok ellátásában részt vevő társaságok számára, hogy az addigi működési formában rendkívül nehéz megfelelni a koncessziós társaság által támasztott elvárásoknak, a sok résztvevős, széttördelt működés jelentősen növeli az adminisztrációs, bürokratikus terheket, a szükséges döntéshozatali eljárások ezáltal lassúak és rugalmatlanok, kevésbé alkalmasak a folyamatosan változó elvárások teljesítésére. Mindemellett a piaci struktúra által teremtett új környezet, illetve a koncessziós társaság elvárásai is új kihívásokat teremtenek minden részfeladatot ellátó szolgáltatónak a hulladékgazdálkodás teljes rendszerében.
A hulladékgazdálkodási feladatokat ellátó vállalatok számára az új koncessziós rendszerben való hosszú távú szerepvállalás elengedhetetlen feltétele a hatékonyságnövelés és a megváltozott körülményekhez és elvárásokhoz való alkalmazkodás elérése. Ennek érdekében az önkormányzat tulajdonosi részvételével működő FBH-NP Nonprofit Kft. 2023. augusztus 17. napján megtartott taggyűlésén elvi döntés született arról, hogy a további működés racionalizálása érdekében szükséges a szolgáltatás ellátásában továbbra is résztvevő társaságok beolvadása a DTKH Nonprofit Kft.-be. 
Ennek első lépése, hogy az Önkormányzat területén 2023. június 30. napig közszolgáltatási feladatokat ellátó, majd 2023. július 1-jétől létesítményüzemeltetési feladatokat biztosító FBH-NP Nonprofit Kft. beolvad a tulajdonosi érdekeltségi körébe tartozó DTKH Nonprofit Kft-be, és általános jogutódja a DTKH Nonprofit Kft. lesz. Az átalakulás tervezett időpontja: 2023. december 31.
Az átalakulásról szóló 2013. évi CLXXVI. törvény 8. §-a lehetőséget biztosít arra, hogy az átalakulással érintett jogi személyek egy határozattal döntsenek a beolvadásról, amennyiben az átalakulásra/beolvadásra vonatkozó döntéshez e törvény szerinti dokumentáció rendelkezésre áll. 
Az egyesülésben részt vevő társaságok megvizsgálták a beolvadással megvalósuló egyesülés jogi és számviteli feltételeit, az átalakuláshoz szükséges okiratok, az átalakulási terv elkészítésre kerültek –határozat-tervezet melléklete -, mely tartalmazza többek között a 2023. július 31. napra – mint mérlegfordulónapra – vonatkozó vagyonmérleg-tervezetet és vagyonleltár-tervezetet, az egyesülési szerződést, valamint a jogutód átvevő társaság létesítő okiratának tervezetét, azon feltevésre alapítottan, hogy valamennyi a beolvadó, valamint az átvevő társaságban tulajdoni részesedéssel rendelkező tag a beolvadásban részt kíván venni.
A fentiekre tekintettel a Képviselő-testület felhatalmazása szükséges az átalakulásban beolvadó társaságként résztvevő FBH-NP Nonprofit Kft. taggyűlésén történő szavazáshoz.
A határozat-tervezet 3. számú és 5. számú melléklete annak nagy terjedelmére tekintettel megtekinthető a Polgármesteri Hivatal emeletének 5. számú irodájában.  
A fentiek figyelembevételével javaslom, hogy a Képviselő-testület a határozat-tervezetben foglaltak szerint döntsön.

Kiskőrös, 2023. október 20.

	            	Domonyi László s.k.,
		                    polgármester



HATÁROZAT-TERVEZET


Kiskőrös Város Önkormányzata, az FBH-NP Közszolgáltató Nonprofit Korlátolt Felelősségű Társaság (a továbbiakban: FBH-NP Nonprofit KFT.; székhelye: 6521 Vaskút, 0551/2 hrsz.; cégjegyzékszáma: 03 09 126039) tagjaként eljárva, a Képviselő-testület, mint Kiskőrös Város Önkormányzatának döntésre jogosult testülete,

a) egyetért azzal, hogy az egyes jogi személyek átalakulásáról, egyesüléséről, szétválásáról szóló 2013. évi CLXXVI. törvény (Átalakulási tv.) 8. § (1) bekezdésében foglaltaknak megfelelően egyetért az FBH-NP Nonprofit KFT. (székhelye: 6521 Vaskút, 0551/2 hrsz.; cégjegyzékszáma: 03 09 126039; adószám: 24290054-2-03; mint „Beolvadó Társaság”) Duna-Tisza közi Hulladékgazdálkodási Nonprofit Kft.-be (cégjegyzékszám: 03-09-131340, székhely: 6000 Kecskemét, Kisfái 248. 0737/12. hrsz., adószám: 12564392-2-03, mint „Átvevő Társaság”) (Beolvadó Társaság és Átvevő Társaság a továbbiakban együtt: „Egyesülő Társaságok”) történő beolvadásával azzal, hogy Beolvadó Társaság jogutódlással történő megszűnésével és beolvadásával az Átvevő Társaság változatlan formában, nonprofit korlátolt felelősségű társaságként, a 6000 Kecskemét, Kisfái 248. 0737/12 hrsz alatti székhelyén, a beolvadást követően fióktelepeit a beolvadó társaság fióktelepeivel kibővítve működik tovább, az ügyvezetését és képviseletét folyamatosan és változatlanul Agatics Roland, dr. Balics István ügyvezetők határozatlan időtartamig és 2023. december 31-ig Csongor Attila cégvezető látják el önálló aláírási joggal. Az egyesülés módja a Beolvadó Társaság és az Átvevő Társaság vonatkozásában a Polgári Törvénykönyvről szóló 2013. évi V. törvény (Ptk.) 3:44. § (1) bekezdés szerinti beolvadás.
b) nyilatkozik arról, hogy a beolvadás folytán létrejövő jogutód Átvevő Társaság tagja kíván lenni.
c) egyetért azzal, hogy az Átalakulási tv. 2. § (3) bekezdése alapján a Beolvadó Társaság Átvevő Társaságba történő beolvadásához szükséges, a határozat-tervezet 1. számú mellékletét képező vagyonmérleg-tervezet és vagyonleltár-tervezet fordulónapjaként a Beolvadó Társaság 2023. üzleti év közbenső mérlegének fordulónapja, azaz 2023. július 31. napja kerüljön meghatározásra.
d) egyetért azzal, hogy az Átalakulási tv. 6. § (6) bekezdése alapján a beolvadáshoz fűződő joghatások beállásának napjaként 2023. december 31. napja kerüljön megjelölésre azzal, hogy amennyiben a beolvadás cégbírósági bejegyzése e napot követően történik meg, úgy a joghatások beállásának napja a cégbírósági bejegyzés napja lesz, a cégnyilvánosságról, a bírósági cégeljárásról és a végelszámolásról szóló 2006. évi V. törvény (Ctv.) 57. § (2) bekezdése alapján.
e) elfogadja dr. Francsovics István (1107 Budapest X. ker., Gém utca 2/B. A. fsz. 3., MKVK azonosító: 002144) könyvvizsgálót a beolvadás könyvvizsgálójaként az Átalakulási tv. 4. § (6) bekezdése, majd az Átalakulási tv. 11. § (2a) bekezdése alapján.
f) megismerte és jóváhagyja a határozat-tervezet 2. számú mellékletét képező 2023. július 31.-i fordulónappal elkészített jelentést és dr. Francsovics István mint független könyvvizsgáló által, valamint a társaságnál működő felügyelőbizottság által ellenőrzött, a határozat-tervezet 3-5. számú mellékletét képező vagyonmérleg tervezeteket és az azokat alátámasztó vagyonleltár tervezeteket mind az átalakuló (egyesülő) mint pedig a jogutódtársaság tekintetében. Az egyesüléssel érintett társaságok az átértékelés lehetőségével nem éltek.
g) megismerte és az Átalakulási tv. 14. §-ában foglaltak szerint elfogadja a határozat-tervezet 6. számú mellékletét képező, írásban előzetesen közölt, a beolvadásra kiterjedő Egyesülési tervet és mellékleteit, valamint a határozat-tervezet 7. számú mellékletét képező Egyesülési szerződést, azok mellékleteivel együtt, egyúttal felhatalmazza a polgármestert, valamint felkéri és felhatalmazza a Beolvadó Társaság ügyvezetőjét az Egyesülési terv, az Egyesülési szerződés és mellékleteik aláírására.
h) megismerte és az Átalakulási tv. 18. § (1) bekezdés e) pontjában foglaltak szerint jóváhagyja a határozat-tervezet 8. számú mellékletét képező, a jogutód Átvevő Társaság, azaz a Duna-Tisza közi Hulladékgazdálkodási Nonprofit Kft. egyesülés folytán szükséges módosításokkal egységes szerkezetbe foglalt Társasági szerződését, egyúttal felhatalmazza a polgármestert arra, hogy a módosításokkal egységes szerkezetbe foglalt Társasági szerződést Kiskőrös Város Önkormányzata képviseletében eljárva írja alá.
i) [bookmark: _Hlk147924771]az Egyesülő Társaságok tagjaként felkéri és felhatalmazza az Átvevő Társaság ügyvezetőjét, hogy a tisztességtelen piaci magatartás és a versenykorlátozás tilalmáról szóló 1996. évi LVII. törvény 24.§ alapján az egyesüléssel kapcsolatos bejelentést tegye meg a Gazdasági Versenyhivatalnál (GVH) és kezdeményezzen eljárást a tekintetben, hogy az egyesüléshez szükséges-e a GVH előzetes engedélye. Tudomásul veszi, hogy amennyiben a GVH előzetes engedélye szükséges az egyesüléshez, az egyesülés az engedély megadását, vagy amennyiben az engedély nem szükséges, a GVH nemleges nyilatkozatának kézhezvételét követően jöhet csak létre.
j) az Egyesülő Társaságok tagjaként az Átalakulási tv. 14. § (5) bekezdésére tekintettel felkéri a Duna-Tisza közi Hulladékgazdálkodási Nonprofit Kft. mint Átvevő Társaság ügyvezetőjét arra, hogy gondoskodjon jelen döntés meghozataláról szóló, jogszabályban meghatározott tartalmú közlemény Cégközlönyben történő közzétételének kezdeményezéséről az i) pontban foglaltak figyelembevételével.
k) felkéri és felhatalmazza az Átvevő Társaság ügyvezetőjét, hogy a cégnyilvánosságról, a bírósági cégeljárásról és a bírósági végelszámolásról szóló Ctv. törvény 59. § (1) bekezdése szerint intézkedjen a beolvadás illetékes Cégbírósághoz történő bejelentéséről az i) pontban foglaltak figyelembevételével.
l) felhatalmazza a polgármestert vagy az általa delegált személyt arra, hogy a Beolvadó Társaság taggyűlésén olyan határozat hozatalában vegyen részt, amely az Egyesülési tervben meghatározott átalakulást (beolvadást) elhatározza, az Egyesülési tervet és mellékleteit – közte a határozat-tervezet 9. számú mellékletét képező, az Átvevő Társaság létesítő okirat módosítását – elfogadja jelen határozat a-m) pontjában foglaltaknak megfelelően.
m) felkéri és felhatalmazza az Átvevő Társaság ügyvezetőjét, hogy a társaság munkavállalóit az egyesülés tényéről és határidejéről tájékoztassa az i) pontban foglaltak figyelembevételével.


Felelős: 	Domonyi László polgármester
Határidő: 	azonnal, illetve jogszabály szerint 

